साफ यू–१६ वुमेन्स च्याम्पियनसिप : नेपालको फाइनल सम्भावना कायम
नेपालले साफ यू–१६ वुमेन्स च्याम्पियनसिपमा सोमबार पहिलो जित निकालेको छ । सातदोबाटाको एन्फा कम्प्लेक्समा भएको खेलमा नेपालले पहिलो हाफको तीन गोलमा भुटानलाई ३–० ले हराएको हो ।
काठमाडौँ — नेपालले साफ यू–१६ वुमेन्स च्याम्पियनसिपमा सोमबार पहिलो जित निकालेको छ । सातदोबाटाको एन्फा कम्प्लेक्समा भएको खेलमा नेपालले पहिलो हाफको तीन गोलमा भुटानलाई ३–० ले हराएको हो ।यस जितसँगै चार टिम सम्मिलित राउन्ड रोबिनको आधारमा सञ्चालन भइरहेको प्रतियोगितामा नेपालको फाइनल सम्भावना कायम रह्यो ।यो नतिजापछि नेपालसँगै भारत र बंगलादेशको समान तीन अंक रह्यो । नेपालको यो दोस्रो खेल हो । पहिलो खेलमा नेपाल बंगलादेशको हातबाट पराजित रहेको थियो । हारले भुटानको सम्भावना भने समाप्त भएको छ र उसका लागि अन्तिम खेल औपचारिक मात्र रहनेछ । भुटानको यो लगातार दोस्रो हार हो । यसअघि उसलाई भारतले ठूलो अन्तरले हराएको थियो ।नेपाललाई दोस्रो खेलमा जित दिलाउन पूजा गिरी, भूमिका बुढाथोकी र ज्ञानसु डोल्माले गोल गरे । पूजाले १४ औं मिनेटमा गोल गर्दै नेपाललाई अग्रता दिलाइन् । लगत्तै १८ औं मिनेटमा कप्तान भूमिकाले दोस्रो गोल थपिन् । खेलले ३१ औं मिनेट छुँदा ज्ञानसुले फ्रि–किकबाट गोल गरिन् । त्यसपछि कुनै गोल भएन् । नेपालले अब बिहीबार भारतको सामना गर्नेछ । भुटानले भने बंगलादेशविरुद्ध खेल्नेछ । त्यस अगाडि मंगलबार बंगलादेश र भारतबीच खेल हुनेछ । 